Børsrobot skulle forgylde vinduespudser og daytrader Heine Andersen. I stedet tabte han og en række småinvestorer 20 millioner på få minutter.

På få minutter tabte 450-500 småinvestorer samlet 20 millioner kroner på en børsrobot, som vinduespudser og daytrader Heine Andersen har formidlet via firmaet Sector Capital.

Det skriver dagbladet Børsen.

Det var natten til fredag 7. oktober, at det gik galt. Helt galt.

Strategien var at blive ved med at lægge nye handler ind i et faldende britisk pund for at være med, når pundet igen begyndte at stige.

Det var en strategi, der indtil denne fredag havde virket upåklageligt. Børsrobottens årlige afkast har i snit ligget på 150 procent.

Men investorerne kom denne gang til at vente forgæves. I stedet for at begynde at stige, fortsatte det med at gå nedad i et hæsblæsende tempo. Et såkaldt flash crash.

Av, av..av...

Det betød, at investorerne endte med negative afkast i spændet mellem minus 51 og 75 procent.

Det oplyser Heine Andersen, der via sit selskab, Sector Capital, har solgt børsrobotten Sector 1 til de investeringsvillige amatører, til dagbladet Børsen.

Heine Andersen har selv tabt 2 millioner kroner, men det har hverken fået ham - eller de øvrige investorer - til at miste tiltroen til børsrobotten.

Men han lægger ikke skjul på, at han ærgrer sig.

Blot to uger før det voldsomme dyk i pundet, anede han netop uråd og kontaktede udvikleren af algoritmen, fordi han var bange for, at algoritmen i børsrobotten ikke i tilstrækkelig grad tog højde for, hvad der sker på den politiske scene, og hvordan det påvirker markedet.

Havde robotten kunnet gøre det, ville udtalelserne fra den britiske premierminister Theresa May, der sendte pundet i bund, næppe været så fatale for Heine Andersen og de øvrige investorer.